Omu คือร้านที่ขายเฉพาะข้าวห่อไข่จริงๆ ตั้งแต่ดูซีรี่เรื่อง สูตรรักข้าวห่อไข่ เราก็ใฝ่ฝันอยากกินข้าวห่อไข่ราดซอสเดมิกลาส อยากชิมว่ามันเป็นยังไงทำไมถึงอร่อยนักหนา ต้องเคี่ยวนานข้ามวันเลยหรือ มาวันนี้เราก็ได้มีโอกาสชิมแล้ว แม้จะไม่ได้ไปกินถึงญี่ปุ่น แต่ร้านนี้ก็ทำมาได้อร่อยมากกกกกก จริงๆ ค่ะ

วันนั้นที่ไป พอดีไปถึงก่อนเพื่อนนานมาก ก็เลยอยากจะสั่งอะไรมาทานเล่นๆ ก่อน ปรากฎว่าร้านนี้ไม่มีของทานเล่น! แปลกใจนิดหน่อย แต่เค้ามีของที่ให้สั่งมากินกับข้าวห่อไข่ เช่น แฮมเบิร์ก เห็ด ชีส โครเก็ต ถามพนักงานแล้วบอกจะสั่งมากินเล่นก็ได้ สรุปเลยสั่งซุปครีมเห็ด กับโครเก็ต มากินเล่นไปก่อนระหว่างรอ ซุปครีมเห็ดอร่อยมากกกกก อร่อยเทพๆ เลยอ่ะ น้ำตาแทบไหล(เว่อร์) แต่โครเก็ตไม่ค่อยโดนเท่าไหร่ ระหว่างรอก็นั่งสำรวจเมนูไปเรื่อย พบว่าที่นี่มีตัวเลือกให้ลูกค้าได้เล่นแร่แปรธาตุอย่างมากมาย เช่น เพิ่มขนาดเป็นจานใหญ่ +30 บาท  ทำเป็นไข่ลาวา +20 บาท และมีเครื่องเคียงให้สั่งเพิ่มอีกหลายอย่างหลายราคา ซึ่งบางอันจะมีจัดคู่ไว้กับข้าวห่อไข่อยู่แล้ว หากสั่งอันที่จัดไว้แล้วจะถูกกว่า แต่ไม่แน่ใจว่าปริมาณเท่ากันรึป่าวนะ แล้วก็มีเซ็ตเครื่องดื่ม+ซุป+สลัด จำราคาไม่ได้ว่าเท่าไหร่ แต่ถามพนักงานแล้วซุปกับสลัดในเซ็ทนี้จะไม่เหมือนในเมนู(ทีแรกนึกว่าเหมือน หวังสูงไปหน่อยเนอะ) พอเพื่อนมาก็สั่งข้าวกัน มีข้าวไข่ลาวาหน้าแฮมเบิร์กซอสเดมิกลาส(220+30) ข้าวห่อไข่หน้าเห็ดรวมซอสเดมิกลาส(180) ข้าวห่อไข่ซอสครีมเห็ดเบคอนและซอสฮายาชิ(จำราคาไม่ได้) กินแล้วอร่อยมากๆทุกเมนู โดยเฉพาะข้าวไข่ลาวาหน้าแฮมเบิร์กซอสเดมิกลาส กับข้าวห่อไข่ซอสครีมเห็ดเบคอนและซอสฮายาชิ อร่อยมากๆ

สรุปร้านนี้อร่อย อาหารค่อนข้างช้า ตกแต่งร้านสวยงาม บรรยากาศดี ราคาค่อนข้างแพงไปทาน 3 คนหมดไปพันกว่าบาท จำตัวเลขแน่นอนไม่ได้ แต่เทียบกับความอร่อยแล้วก็โอเค คุ้มค่าอยู่

พูดถึงไข่ลาวา บางคนอาจจะสงสัยว่ามันเป็นอย่างไร มันคือไข่แบบออมเล็ตที่ข้างในยังข้นๆ อยู่ เวลาเสิร์ฟเค้าจะเอามาโปะบนข้าว แล้วให้เรากรีดไข่เอง พอกรีดมันก็จะไหลๆ ออกมาคลุมข้าวพอดี น่ากินมาก แล้วก็ทำยากมากด้วย ใช้ไข่เยอะกว่าแบบห่อข้่าวด้วย เลยต้องเพิ่มเงิน